**Balatonföldvár VÁROS ÖNKORMÁNYZATA**

**8623 Balatonföldvár, Petőfi Sándor u. 1.**

**Tel.: 84/540-330 Fax: 84/540-332**

**e-mail:** **pgmh@balatonfoldvar.hu**

ELŐTERJESZTÉS

Balatonföldvár Város Önkormányzata Képviselőtestületének

2022. április 21 napján tartandó ülésére

Tárgyalás: nyilvános

Döntéshozatal: egyszerű többséggel

Véleményezésre, tárgyalásra megkapja: Pénzügyi és Gazdasági Bizottság

**Tárgy: Balatonföldvári 20 hrsz-ú ingatlan vonatkozásában új eljárás kezdeményezése**

***Tisztelt Képviselő-testület!***

Balatonföldvár Város Önkormányzata az önkormányzati tulajdonú ingatlanok felújítása, korszerűsítése mellett az elmúlt időszakban kiemelt figyelmet fordított a közterületek, strandok, parkok rekonstrukciójára és a pályázati lehetőségek alapján további közterületek megújítását tervezi.

Ezen településfejlesztési célkitűzésének részeként elkészült a Kápolna park, a Balaton Klub területének önkormányzati tulajdonú részén parkosításra, játszótér kialakítására került sor. Teljes rekonstrukció valósult meg a Szivattyú parkban, a Keleti és Nyugati strandon gyalogos sétányok készültek, a jelenleg zajló pályázat részeként pedig sövény telepítésre kerül sor. Folyamatban van az Európa park átépítése, és a tervek között szerepel a templom környezetének rendezése valamint a Schilhán park teljes megújítása továbbá a városháza előtti virágkazetták növényzetének cseréje. Felmérés készült a védett fasorokról, előkészítéseként a fák megóvása, szükség szerint cseréje érdekében. A Kvassay sétány felújítása három szakaszban valósulna meg pályázati lehetőségek függvényében.

A sétány megújításának egyik eleme a kikötő környezetének rendezése, parkosítása, mely halaszthatatlan településfejlesztési feladat. Megvalósítása azonban ellentétben áll a korábbi Bahart vezetés elhibázott koncepciója következtében a területen földhasználati joggal és 99 évre szóló bérleti joggal rendelkező tulajdonosok magánérdekével.

A minőségi turizmus feltételeinek megteremtése és folyamatos javítása, azon beruházások megvalósítása, amelyek lehetővé teszik a nagyobb közösség céljainak megvalósítását, a közérdek érvényre juttatását elsőbbséget kell élvezzen a magánérdekkel szemben azzal, hogy a magánérdek sérülése esetén gondoskodni kell a megfelelő kártalanításról.

Az *önkormányzat célja –* a már korábban megfogalmazottak szerint *–*, hogy a Magyarország helyi önkormányzatairól szóló 2011.évi CLXXXIX törvény 13. §. (1) bekezdés 1. pontjában meghatározott „településfejlesztés, településrendezés” közfeladat ellátása keretében, Balatonföldvár hosszú távú településfejlesztési céljaival és városfejlesztési stratégiájával összhangban, lehetőség nyíljon a Balatonföldvári Vitorláskikötő fejlesztéséreés ahhoz kapcsolódóan a Balatonföldvári 14/1 hrsz.-ú ingatlanra tervezett közösségi célú épület (vizesblokk, nyilvános WC stb.) kialakítására, megteremteni a kikötőben lévő, jelenleg útkapcsolattal nem rendelkező balatonföldvári 15/1, 15/7 és a 16 hrsz.-ú ingatlanok területén történő, jövőbeni építés, fejlesztés lehetőségét továbbá gondoskodni a kikötő előtti tér teljes rekonstrukciójáról.

A célok megvalósítása érdekében 2018-ban kisajátítási eljárás kezdődött, mely Somogy Megyei Kormányhivatal határozathozatalát követően a Pécsi Törvényszéken folytatódott.

A bíróság ítélete a kormányhivatalt új eljárásra kötelezte, útmutatást adva az eljárás során figyelembe veendő szempontok tekintetében is. A kormányhivatal a megismételt eljáráshoz számos olyan bizonyítási eszköz (szakértői vélemény, terv, alátámasztó munkarész, hajózási statisztikai adatok stb.) csatolását követelheti meg, melyek beszerzése a megismételt eljárásra rendelkezésre álló időintervallumon belül nem biztosítható. Mérlegelve a körülményeket jelenleg célszerűbb az eredeti eljárás megszüntetésének kezdeményezése és a fentiekben felsorolt bizonyítási eszközök beszerzését követően új eljárás indítása.

Határozati javaslat

1. Balatonföldvár Város Önkormányzatának Képviselő-testülete a balatonföldvári 19/A-B és 20/A-F hrsz-ú ingatlanokon lévő felépítmények kisajátítása tárgyában benyújtott kérelmeket visszavonja.
2. Balatonföldvár Város Önkormányzatának Képviselő-testülete felhatalmazza a polgármestert és a jegyzőt, hogy gondoskodjon az új kisajátítási eljárás kezdeményezéséhez szükséges szakértői vélemények, tervek, alátámasztó munkarészek, dokumentációk és egyéb bizonyítási eszközök beszerzéséről.

Felelős: Holovits Huba polgármester

 Köelingné dr. Kovács Zita jegyző

Határidő: 2022.12.31.

 Tisztelettel:

Balatonföldvár, 2022. április 14.

 Holovits Huba

 polgármester